Zinédine Zidane

Elulugu

Zidane sündis Marseille äärelinnas 23. juunil 1972 pere viienda lapsena. Tema isa Smaïl töötas laotöölisena kohalikus poes, ema Malika oli koduperenaine.
Koolis käies tegeles Zidane lisaks jalgpallile ka judoga, kus tal on roheline vöö. Talle meeldis ka jalgrattasõit ning rulatamine. 
Zidane'i hobist sai karjäär tema kümnendal eluaastal, kui ta ühines noorteklubiga US Saint-Henri. Poolteist aastat hiljem liitus ta SO Septèmes-les-Vallonsiga. 1988. aastal, olles vaid 16-aastane, sõlmis Zidane oma esimese profilepingu klubiga AS Cannes'. Seal veetis ta neli hooaega ning tegi kaasa 61 kohtumises.
1992/1993. aasta hooajaks siirdus ta Bordeaux' Girondinsi, kus temast hakati rääkima, kui järgmisest Platinist.
Zidane'i debüüt koondises toimus 17. augustil 1994 Tšehhi vastu. Zidane sekkus mängu vahetusest ning lõi kohtumises kaks väravat, aidates sellega Prantsusmaa välja 2:0 kaotusseisust. Mäng lõppes seisuga 2:2.
1996. aastal siirdus Zidane 3,2 miljoni naela eest Torino Juventusesse, kus ta võitis 1996–1997. aasta Serie A ja 1996. aasta Intercontinental Cupi, kuid kaotas 1997. aasta UEFA Meistrite Liiga finaalis 3-1 Dortmundi Borussiale. Järgneval hooajal suutis Zidane Serie A võitu korrata, kuid pidi taas UEFA Meistrite Liiga finaalis alla vanduma, kaotades 1-0 Madridi Realile. 2001–2002. aasta hooajal jäi Juventus Serie A-s teiseks, hästi ei läinud taas Meistrite Liigas, kus Juventus langes välja juba alagrupis. Zidane ei saanud Meistrite Liiga otsustavates mängudes kaasa teha, kuna tema Jochen Kientzi peaga kõhtu löömisele järgnes mängukeeld.
Oma esimesel suurturniiril, 1996. aasta Euroopa meistrivõistlustel, oli Zidane liigahooajast väsinud. Siiski jõudis Prantsusmaa poolfinaali, kus kaotati väravateta mängu järel Tšehhile penaltiseerias 5:6.
1998. aasta kodustel maailmameistrivõistlustel oli Zidane juba ülemaailmne megastaar. Alagrupis võitis Prantsusmaa kõik kolm mängu, kuid seejärel teenis Zidane teises kohtumises Saudi Araabia vastu punase kaardi. Ilma Zidane'ita meeskond suutis järgnevas mängus Paraguay 1:0 alistada ning veerandfinaaliks Itaaliaga oli Zidane juba tagasi. Poolfinaalis võitis Prantsusmaa Horvaatiat 2-1. Zidane oli andnud suure panuse kõigis mängudes, kuid polnud turniiril ikkagi veel väravatearvet avanud. Kõik muutus aga finaalis, kus Prantsusmaa kohtus peafavoriidi ning valitseva maailmameistri Brasiiliaga. Zidane lõi peaga kaks väravat ning Emmanuel Petit vormistas lõppseisu lüües kolmanda värava mängu viimastel minutitel. Zidane'ist sai esmakordselt maailmameister ja rahvuskangelane.
Prantsusmaa võitis 2000. aasta Euroopa meistrivõistlustel ja Zidane nimetati turniiri parimaks mängijaks. Pärast Lääne-Saksamaad sai Prantsusmaast esimene meeskond, kes hoidis korraga enda käes nii Euroopa kui ka maailmameistri tiitlit.
2001. aastal sõlmis Zidane 75 miljoni euro eest nelja-aastase lepingu Madridi Realiga, kuhu ta jäi oma karjääri lõpuni.
2002. aasta maailmameistrivõistlustel oli Zidane vigastuse küüsis ega saanud kahes esimeses kohtumises kaasa teha. Prantsusmaa ei suutnud kummaski mängus väravat lüüa. Kuigi kolmandaks mänguks oli Zidane tagasi, langeti välja juba alagrupis ilma ühtegi väravat löömata. Sellist hävingut ei olnud varem ette näidata ühelgi valitseval maailmameistril.
2004. aasta Euroopa meistrivõistlustel langes Prantsusmaa välja veerandfinaalis, kaotades Kreekale. Sama turniiri esimeses mängus oli Zidane'i karjääri üks säravamaid hetki, kus 1-0 kaotusseisus olles, lõi Zidane lisaajal kaks väravat ning aitas oma meeskonna 2-1 võidule.
2006. aasta maailmameistrivõistlustel jõudis Prantsusmaa finaali, kus Zidane realiseeris 7. minutil penalti ja viis Prantsusmaa 1-0 juhtima, kuid normaalaeg lõppes ikkagi 1-1. Mängu 110. minutil solvas Marco Materazzi Zidane'i õde ja Zidane lõi seepeale Materazzit peaga kõhtu. Karistusena eemaldati Zidane mängust. Prantsusmaa kaotas penaltiseerias Itaaliale 5:3. See mäng jäi Zidane'i karjääri viimaseks, sest pärast seda mängu ta loobus jalgpallikarjäärist.

Isiklikku

Zinedine Zidane on 185 cm pikk. Ta on abielus Véronique Fernandézega ja neil on neli poega. Nende vanimad pojad Enzo Fernández ja Luca Zidane mängivad jalgpalluritena Euroopa kõrgliiga klubides.